Publication: Magyar Közlöny
Issue: MK-2001-78 (Year: 2001, Number: 78)
Era: 1990-2004
Section: és a munkanélküliek ellátásáról szóló 1991. évi IV. törvény
Paragraph Index: 1552

3. A kormányzati oldal tájékoztatója alapján az OMT konzultációt folytatott a minimális bér 2001. évi emelésének tapasztalatairól és a 2002. évi tervezett emelés előkészítésének feladatairól. A kormányzati oldal értékelése szerint a munkaerőpiac nagyobb konfliktusok nélkül befogadta a felemelt minimálbért. A munkavállalói oldal kedvezően értékelte a reálkeresetek alakulását, valamint azt, hogy foglalkoztatás általános trendjében nem következett be érzékelhető negatív változás. Fontosnak tartotta, hogy az év további részében is készüljön elemzés a minimális bér növelés hatásairól. Felhívta a figyelmet arra, hogy a részmunkaidős foglalkoztatás bővülése elsősorban a minimális béremeléssel érintett területeken történt, valamint arra, hogy több területen feszültségkeltő bértorlódások következtek be. A munkaadói oldal véleménye szerint az I. negyedévi tapasztalatok még nem elégségesek általános következtetések levonására. Továbbra is szükségesnek tartja a minimálbér hatásainak behatóbb elemzését a mikrovállalkozások területén. A munkáltatói többletterhek mérséklését szolgáló foglalkoztatási támogatással kapcsolatban vitatták a pályázat megvalósuló gyakorlatát és annak várható eredményeit. A 2002. évi minimális bér meghatározásával kapcsolatban az OMT hangsúlyozta, hogy a jövő évi minimális bér megállapítás szakmai előkészítésére megfelelő egyeztetési időt kell biztosítani.

Source: https://magyarkozlony.hu/hivatalos-lapok/f597b15385331d02cfdc386713cd11e53a5bf334/dokumentumok/0acad93b9f34ae19c6fa63949170dbc2340a2574/letoltes